Will mer devo usgah muess, dass mer für de Autoverchauf mindestens zwei bis drü Wuche bruchet, nämet mers da ziemli gmüetlich und lueget, dass mer ja nöd z viel a eim Tag machet. Am Wichtigste isch mal Usschlafe. Mer wänd ja schliesslich erholt hei cho ;). Am spätere Nomittag simmer öppedie chli am South Beach am Hänge und Läse. Meischtens träffet mer det no d Brigitte, wo nach em Schaffe oder dä Schuel no schnäll is chüele Wasser  hüpft. Ab und zue getrauet mer ois sogar en lockere Spaziergang durs Stedtli z mache und entdecket hie und da no es paar neui Läde oder Reschtis. So hämmer zum Biispiel, nachdem mer gsamthaft scho fascht drü Wuche da in Freo verbracht händ, tatsächlich no zwei neui Sushirestaurant und no en vierte Italiener entdeckt. S Läbe isch ja sooo astrengend! Obwohl mer jetzt äntli Ziit hettet, hämmer sogar de Travelreport afange es bitzeli z vernachlässige... tststs